เอกสารแนบ 3 : อื่นๆ

เอกสารแนบ 3.1 : รายงานของคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัท ไทยวาโก้ จำกัด (มหาชน) ครั้งที่ 1/2552 เมื่อวันที่ 12 พฤษภาคม
2552 มีมติแต่งตั้งคณะกรรมการตรวจสอบ จำนวน 3 ท่าน ประกอบด้วย นางอรดี รุ่งเรืองโรจน์
ประธานกรรมการตรวจสอบ นายนเรศร์ เกษะประกร และ นายธนวัฒน์ ปูคะวนัช
เป็นกรรมการตรวจสอบ ทุกท่านเป็นกรรมการอิสระ
มีคุณสมบัติตามกฎหมายและเป็นผู้ทรงคุณวุฒิด้านการเงินการบัญชี ด้านกฎหมาย
และด้านการบริหารจัดการตามลำดับ

คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัท
และตามอำนาจหน้าที่ที่บัญญัติไว้ในกฎหมาย ทั้งนี้มีการประชุมคณะกรรมการตรวจสอบในปี 2552 รวม
12 ครั้ง
โดยประชุมร่วมกับผู้ตรวจสอบภายในและได้เชิญผู้บริหารและผู้สอบบัญชีเข้าร่วมประชุมตามวาระที่เกี่ยวข้องเพื่อร่วมหารือแลกเปลี่ยนข้อคิดเห็น
คณะกรรมการตรวจสอบได้พิจารณาและให้ข้อเสนอแนะในวาระต่างๆ สรุปได้ดังนี้

1.  พิจารณาและอนุมัติแผนการตรวจสอบประจำปี ติดตามและรับทราบรายงานผลการตรวจสอบ
    การดำเนินการตามข้อเสนอแนะของรายงานผลการตรวจสอบ
    ของสำนักงานตรวจสอบภายในและให้คำแนะนำการปรับปรุงแก้ไข ดูแลให้บริษัทฯ
    มีระบบควบคุมภายในที่เหมาะสมและมีประสิทธิภาพยิ่งขึ้น โดยให้ความสำคัญในเรื่อง
    ระบบการผลิต ต้นทุนการผลิต การขาย การปรับลดมูลค่าวัตถุดิบและสินค้าของบริษัทฯ
    รวมทั้งระบบคลังวัตถุดิบของบริษัทย่อย ซึ่งคณะกรรมการตรวจสอบมีความเห็นว่า บริษัทฯ
    มีการควบคุมภายในที่เหมาะสม เพียงพอและมีประสิทธิผล

2.  พิจารณาและให้ความเห็นชอบงบการเงินรายไตรมาสและงบการเงินประจำปีของบริษัทฯ
    ที่ผ่านการสอบทานและการตรวจสอบจากผู้สอบบัญชี ดูแลให้มีความถูกต้องครบถ้วนและเชื่อถือได้
    มีการเปิดเผยข้อมูลอย่างเพียงพอและเป็นไปตามมาตรฐานการบัญชี
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า งบการเงินของบริษัทฯ
    มีความถูกต้องตามที่ควรในสาระสำคัญตามหลักการบัญชีที่รับรองโดยทั่วไป

3.  พิจารณาคัดเลือกผู้สอบบัญชีและกำหนดค่าตอบแทนที่เหมาะสมในอัตราเท่ากับในปี 2552
    เสนอต่อคณะกรรมการบริษัทเพื่อขออนุมัติที่ประชุมผู้ถือหุ้น แต่งตั้ง นายนิติ จึงนิจนิรันดร์
    และ/หรือ ดร. ศุภมิตร เตชะมนตรีกุล และ/หรือ นายชวาลา เทียนประเสริฐกิจ แห่ง บริษัท
    ดีลอยท์ ทู้ช โธมัทสุ ไชยยศ สอบบัญชี จำกัด เป็นผู้สอบบัญชีประจำปี 2553

4.  ติดตามและรับทราบความคืบหน้าการบริหารความเสี่ยง ดูแลให้บริษัทฯ
    มีการบริหารความเสี่ยงอย่างเป็นระบบและมีประสิทธิภาพ โดยมีกรรมการตรวจสอบ 1
    ท่านเป็นที่ปรึกษา และในปี 2552
    คณะกรรมการตรวจสอบได้เข้าร่วมประชุมกับคณะกรรมการบริหารจัดการความเสี่ยง รวม 2
    ครั้ง โดยให้ความสำคัญเกี่ยวกับการจัดทำแผนการบริหารความเสี่ยงประจำปี
    บ่งชี้ปัจจัยความเสี่ยงที่จะมีผลกระทบต่อองค์กร แผนการจัดการและผลการจัดการความเสี่ยง
    พร้อมทั้งให้คำปรึกษาและข้อแนะนำต่างๆ เพื่อให้บริษัทฯ
    มีการจัดการความเสี่ยงอย่างเหมาะสมและต่อเนื่อง

5.  พิจารณาและให้ความเห็นการทำรายการที่เกี่ยวโยงกันของบริษัทฯ
    การเปิดเผยข้อมูลของรายการตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
    และตลาดหลักทรัพย์แห่งประเทศไทย โดยพบว่า การทำรายการที่เกี่ยวโยงกันของบริษัทฯ
    เป็นรายการที่สมเหตุสมผล มีการเปิดเผยข้อมูลอย่างถูกต้องและครบถ้วน

6.  ดูแลให้บริษัทฯ มีระบบการบริหารด้วยหลักการกำกับดูแลกิจการที่ดี
    และเป็นไปตามที่พระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ.2551
    ได้กำหนดให้คณะกรรมการตรวจสอบมีความรับผิดชอบมากขึ้นในการทำหน้าที่และกฎหมายอื่นๆ
    ที่เกี่ยวข้อง

คณะกรรมการตรวจสอบได้ปฏิบัติหน้าที่โดยใช้ความรู้ความสามารถและมีความเป็นอิสระ
ไม่มีข้อจำกัดในการรับข้อมูล ตลอดจนได้ให้ความเห็นและข้อเสนอแนะต่างๆ
เพื่อประโยชน์ต่อผู้มีส่วนได้เสียทุกฝ่าย คณะกรรมการตรวจสอบไม่พบข้อบกพร่องและสิ่งผิดปกติใดๆ
ที่เป็นสาระสำคัญ
รวมทั้งไม่พบการกระทำที่เป็นการฝ่าฝืนข้อกฎหมายว่าด้วยหลักทรัพย์และตลาดหลักทรัพย์
หรือข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ

อรดี รุ่งเรืองโรจน์

(นางอรดี รุ่งเรืองโรจน์)

  ประธานกรรมการตรวจสอบ

เอกสารแนบ 3.2 :รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัท
ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท ไทยวาโก้ จำกัด (มหาชน) และบริษัทย่อย
ซึ่งงบการเงินดังกล่าวได้จัดทำขึ้นตามมาตรฐานการบัญชีที่รับรองทั่วไป
โดยได้มีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ประกอบกับการใช้ดุลยพินิจอย่างรอบคอบระมัดระวัง
สมเหตุสมผลและประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัทฯ
และบริษัทย่อยเพื่อให้เกิดประโยชน์ต่อผู้ถือหุ้นและนักลงทุนทั่วไป
ทั้งนี้งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนั้นคณะกรรมการบริษัทได้จัดให้มีระบบการบริหารความเสี่ยง
และระบบควบคุมภายในที่มีประสิทธิภาพประสิทธิผล
เพื่อให้มั่นใจได้ว่าการบันทึกข้อมูลทางบัญชีมีความถูกต้องครบถ้วนและเพียงพอที่จะดำรงรักษาไว้ซึ่งทรัพย์สินของบริษัทฯ
และบริษัทย่อย รวมถึงป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัทฯ ซึ่งประกอบด้วยกรรมการที่เป็นอิสระและไม่เป็นผู้บริหาร
ได้ทำหน้าที่ดูแลรับผิดชอบเกี่ยวกับคุณภาพของรายงานทางการเงินและระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานของคณะกรรมการตรวจสอบที่แสดงไว้ในรายงานประจำปี
และแบบแสดงรายการข้อมูลประจำปี (แบบ 56-1) แล้ว

คณะกรรมการบริษัทมีความเห็นว่า ระบบการควบคุมภายในของบริษัทฯ มีความเพียงพอและเหมาะสม
สามารถสร้างความเชื่อมั่นอย่างสมเหตุสมผลได้ว่างบการเงินของ บริษัท ไทยวาโก้ จำกัด
(มหาชน) และบริษัทย่อย สำหรับปีสิ้นสุดวันที่ 31 ธันวาคม 2552
ได้จัดทำและเปิดเผยโดยถูกต้องตามที่ควรในสาระสำคัญ

  มนู ลีลานุวัฒน์ บุญดี อำนวยสกุล

(นายมนู ลีลานุวัฒน์) (นายบุญดี อำนวยสกุล)

ประธานกรรมการ กรรมการผู้จัดการ

เอกสารแนบ 3.3 : ความรับผิดชอบต่อสังคมและสิ่งแวดล้อม

บริษัท ไทยวาโก้ จำกัด (มหาชน) ตระหนักถึงบทบาทหน้าที่และความรับผิดชอบต่อชุมชน สังคม
และสิ่งแวดล้อม ในฐานะที่เป็นองค์กรหนึ่งในสังคม
โดยยึดมั่นนโยบายการมีส่วนร่วมสนับสนุนกิจกรรมทางสังคมและสาธารณประโยชน์ต่างๆ
เพื่อสร้างสรรค์ พัฒนา และยกระดับคุณภาพชีวิตของสังคมโดยรวมให้ดีขึ้นอย่างสม่ำเสมอ

ด้านสังคม

  โครงการ “วาโก้ โบว์ชมพู สู้มะเร็งเต้านม”

-   บริจาคเงินเพื่อจัดซื้อรถเอกซเรย์เต้านมเคลื่อนที่ระบบดิจิตอลมอบให้แก่มูลนิธิถันยรักษ์
    ในพระบรมราชูปถัมภ์ สมเด็จพระศรีนครินทราบรมราชชนนี เพื่อให้บริการแก่สตรีทั่วประเทศ
    จำนวน 10,000,000 บาท ซึ่งมีส่วนช่วยรักษาสิ่งแวดล้อม
    เนื่องจากไม่ใช้แผ่นฟิล์มในการเอกซเรย์ทำให้ไม่ต้องใช้น้ำยาล้างซึ่งก่อให้เกิดมลพิษต่อสิ่งแวดล้อม

-   จัดงานสัมมนา “Wacoal Cares Your Breasts” และกิจกรรม “พบปะกันวันคนรักษ์ถันย์”
    เพื่อให้ความรู้และรณรงค์ให้ผู้หญิงไทยให้ความสำคัญในการดูแลสุขภาพและป้องกันตนเองจากมะเร็งเต้านม

-   จัดทำโครงการ “Balancing Bra Donation”
    เพื่อนำรายได้จากการจำหน่ายสินค้าไปจัดซื้อผลิตภัณฑ์ Balancing Bra
    พร้อมเต้านมเทียมมอบให้กับสตรีที่สูญเสียเต้านมเนื่องจากมะเร็งเต้านมแต่ขาด
    ทุนทรัพย์

การป้องกันปัญหายาเสพติด

-   บริษัทฯ เป็นโรงงานสีขาวปลอดยาเสพติด ตั้งแต่ปี 2545
    โดยยึดมั่นตามนโยบายรัฐบาลในการป้องกันและแก้ไขปัญหายาเสพติดในสถานประกอบการ
    จึงได้ประกาศนโยบายและสุ่มตรวจหาสารเสพติดในปัสสาวะปีละ 2 ครั้ง

การว่าจ้างผู้พิการเข้าทำงาน

-   บริษัทฯ มีนโยบายว่าจ้างผู้พิการเข้าทำงานในตำแหน่งที่เหมาะสม
    เพื่อร่วมส่งเสริมอาชีพแก่ผู้ที่มีความบกพร่องทางร่างกาย ให้สามารถประกอบอาชีพ
    พึ่งพาตนเอง และสามารถอยู่ร่วมกับผู้อื่นได้อย่างมีความสุข

  การส่งเสริมการศึกษา

-   เปิดโอกาสให้สถาบันการศึกษาต่างๆ นำนักศึกษาเข้ามาเยี่ยมชมกระบวนการผลิต
    เพื่อเป็นการเพิ่มพูนความรู้และประสบการณ์ให้กับนักศึกษา
    ตลอดจนรับนักศึกษาฝึกงานในด้านต่างๆ เช่น การบริหารการผลิต ออกแบบแฟชั่น การตลาด
    ฯลฯ

  กิจกรรมเฉลิมพระเกียรติ

-   ด้วยสำนึกในพระมหากรุณาธิคุณของพระบาทสมเด็จพระเจ้าอยู่หัวฯ ที่ทรงมีต่อประชาชนชาวไทย
    บริษัทฯ จึงได้จัดให้มีกิจกรรมเฉลิมพระเกียรติ
    เพื่อให้พนักงานแสดงความจงรักภักดีต่อสถาบันพระมหากษัตริย์ อาทิ กิจกรรม 9 ในดวงใจ
    หนึ่งเหรียญหนึ่งคำอธิษฐาน ปลูกต้นราชพฤกษ์เฉลิมพระเกียรติ พิธีถวายพระพรชัยมงคล
    สวดมนต์นั่งสมาธิตั้งจิตแด่ในหลวง และนิทรรศการเฉลิมพระเกียรติ

กิจกรรมสาธารณกุศลต่อสังคมและชุมชน

ปี 2552 บริษัทฯ ได้ร่วมบริจาคเงินและสิ่งของแก่องค์กรต่างๆ เพื่อเป็นสาธารณกุศล จำนวน 48
แห่ง รวมเป็นเงิน 5,282,889 บาท ครอบคลุมทั้ง สถาบันการศึกษา ชุมชน วัด โรงพยาบาล
องค์กรการกุศลต่างๆ เช่น

-   สนับสนุนโครงการก่อสร้างอาคารรักษาพยาบาลรวมเฉลิมพระเกียรติและอาคารศูนย์ความเป็นเลิศทางการแพทย์
    โรงพยาบาลจุฬาลงกรณ์ สภากาชาดไทย

-   สมทบทุนมูลนิธิ ดร.เทียม โชควัฒนา และ ทุน “30 พฤษภา” โรงพยาบาลจุฬาลงกรณ์
    สภากาชาดไทย

-   สนับสนุนทุนการศึกษา มหาวิทยาลัยมหิดล สถาบันเทคโนโลยีไทย-ญี่ปุ่น สถาบันบุนกะแฟชั่น
    และสนับสนุนการจัดอบรมของสภากาชาดไทย
    และสัมมนาวิชาการของมหาวิทยาลัยเกษตรศาสตร์

-   สนับสนุนกิจกรรมวันเด็กให้แก่หน่วยงานราชการ โรงเรียนและชุมชน เช่น
    สถานรับเลี้ยงเด็กอ่อนในสลัม ศูนย์เยาวชนทุ่งครุ ชุมชนหลังโรงปูน
    สถาบันแห่งชาติเพื่อการพัฒนาเด็กและครอบครัว เป็นต้น

-   สนับสนุนการจัดกิจกรรมค่ายอาสาเพื่อบริจาควัสดุ อุปกรณ์ให้กับนักเรียน
    ตชด.จุฬา-ธรรมศาสตร์ 3 ของสถานีตำรวจนครบาลวัดพระยาไกร

ด้านสิ่งแวดล้อม

บริษัทฯ
ตระหนักถึงความสำคัญและความเร่งด่วนในการรักษาสิ่งแวดล้อมเพื่อลดภาวะโลกร้อนซึ่งเป็นปัญหาหลักของสังคมโลกในปัจจุบัน
จึงได้มุ่งมั่นในการเลือกใช้วัตถุดิบที่เป็นมิตรต่อสิ่งแวดล้อมมาใช้ในกระบวนการพัฒนาผลิตภัณฑ์
จนได้รับเครื่องหมาย “Green Label” หรือฉลากเขียว
สำหรับผลิตภัณฑ์ชุดชั้นในสตรีที่ทำจากผ้าฝ้าย ไนล่อน และไนล่อนผสมยางยืด
เป็นรายแรกของประเทศไทย จากสำนักงานมาตรฐานผลิตภัณฑ์อุตสาหกรรม (สมอ.)
กระทรวงอุตสาหกรรม และสถาบันสิ่งแวดล้อมไทย (สสท.) และได้รับเครื่องหมาย “CoolMode”
สำหรับผลิตภัณฑ์ชุดนอน และชุดชั้นนอกสตรี จากองค์การบริหารจัดการก๊าซเรือนกระจก
(องค์การมหาชน) และ สถาบันพัฒนาอุตสาหกรรมสิ่งทอ ในฐานะที่บริษัทฯ
เป็นผู้ผลิตเสื้อผ้าที่มีคุณสมบัติช่วยดูดซับเหงื่อหรือระบายความร้อนให้กับผู้สวมใส่
ทำให้ผู้สวมใส่รู้สึกสบาย สามารถอยู่ในสถานที่ที่มีอุณหภูมิเครื่องปรับอากาศมากกว่าหรือเท่ากับ 25
องศาเซลเซียส ซึ่งมีส่วนช่วยในการลดภาวะโลกร้อน

-   ส่งเสริมการดำเนินกิจกรรม 5 ส เพื่อสร้างสิ่งแวดล้อมที่ดีในการทำงานอย่างต่อเนื่อง
    และกำหนดวันทำความสะอาดครั้งใหญ่ (Big Cleaning Day) เป็นประจำทุกปี

-   ส่งเสริมจิตสำนึกรักสิ่งแวดล้อม ภายใต้โครงการ “วาโก้ หัวใจสีเขียว”
    จัดกิจกรรมปลูกป่าชายเลน ณ สถานีพัฒนาป่าชายเลนที่ 6 จังหวัดเพชรบุรี
    เพื่อพัฒนาระบบนิเวศน์ของพื้นที่ชายฝั่งทะเลของไทย

การอนุรักษ์พลังงาน

บริษัทฯ ตระหนักถึงความสำคัญในการใช้พลังงานอย่างคุ้มค่า
และมุ่งมั่นให้พนักงานทุกคนได้มีส่วนร่วมและมีจิตสำนึกในการใช้พลังงานให้เกิดประสิทธิภาพสูงสุด
โดยการฝึกอบรมอย่างต่อเนื่อง รวมทั้งกำหนดนโยบายเป้าหมายการอนุรักษ์พลังงาน
แนวทางการบริหารจัดการพลังงานภายในบริษัทฯ อย่างต่อเนื่อง
โดยได้ขยายขอบเขตการอนุรักษ์พลังงานไปยังบริษัทฯ ในกลุ่ม เพื่อแลกเปลี่ยนประสบการณ์ แนวคิด
เทคนิค และข้อมูลด้านการอนุรักษ์พลังงาน

บริษัทฯ ได้นำโปรแกรม ENSAVE ENERGY มาใช้เพื่อวิเคราะห์ค่าความต้องการใช้พลังงานไฟฟ้า
พร้อมทั้งประยุกต์ใช้ในการควบคุมการใช้พลังงานไฟฟ้าในระบบปรับอากาศ
ซึ่งเป็นผลให้สามารถลดค่าใช้จ่ายด้านพลังงานไฟฟ้าได้เป็นอย่างมาก

จากผลการอนุรักษ์พลังงานอย่างต่อเนื่องทำให้บริษัทฯ สามารถลดปริมาณการใช้พลังงานไฟฟ้าตั้งแต่ปี
2550-2552 รวม 784,000 Kwh

ด้านความปลอดภัยและอาชีวอนามัย

บริษัทฯ ได้ส่งเสริมความปลอดภัยและอาชีวอนามัยในการทำงานให้กับพนักงาน โดยมุ่งเน้นทั้งด้าน
การฝึกอบรม การควบคุม การตรวจสอบ และการปรับปรุงอุปกรณ์ เครื่องจักร อาคารสถานที่
สภาพแวดล้อม
ทั้งภายในและภายนอก ตลอดจนการเตรียมความพร้อมในการป้องกันอัคคีภัย ดังนี้

-   จัดอบรมหลักสูตร “เจ้าหน้าที่ความปลอดภัยระดับบริหาร หัวหน้างาน”
    “การปฐมพยาบาลเบื้องต้น” และ “การดับเพลิงขั้นต้นและซ้อมอพยพหนีไฟ” เป็นประจำทุกปี

-   ดำเนินการตรวจสภาพความปลอดภัยภายในอาคาร ได้แก่ เครื่องจักรและอุปกรณ์การผลิต
    ระบบไฟฟ้า เครื่องมือทำงาน อุปกรณ์คุ้มครองภัยส่วนบุคคล (PPE) ตรวจความปลอดภัยทั่วไป
    เช่น ทางเดิน ทางหนีไฟ ถังดับเพลิง สายส่งน้ำดับเพลิง เครื่องสูบน้ำดับเพลิง เดือนละ 1
    ครั้ง

-   ดำเนินการตรวจสอบอาคารร่วมกับเจ้าหน้าที่ บริษัท เอ พลัส อี ดีไซน์ แอนด์คอนซัลแทนส์
    จำกัด
    และนำข้อมูลจากการตรวจสอบอาคารแต่ละครั้งมาจัดทำรายงานวิเคราะห์งานเพื่อความปลอดภัย
    (SF-03) และดำเนินการปรับปรุงแก้ไข

-   เตรียมความพร้อมของระบบป้องกันอัคคีภัย ปรับปรุงเส้นทางหนีไฟในอาคาร
    และซ้อมอพยพหนีไฟ